**Cu privire la aprobarea Regulamentului privind cerințele minime de securitate și sănătate în muncă pentru prevenirea rănilor provocate de obiecte ascuțite în activitățile din asistența medicală, inclusiv asistența medicală spitalicească**

În temeiul art. 6 și art. 10 din Legea nr. 10/2009 privind supravegherea de stat a sănătății publice (Monitorul Oficial al Republicii Moldova, 2009, nr. 67, art. 183) și art.6 din Legea nr.186/2008 securității și sănătății în muncă (Monitorul Oficial al Republicii Moldova, 2008, nr. 143-144, art.587), cu modificările ulterioare,

Guvernul HOTĂRĂȘTE:

1. Se aprobă Regulamentul privind cerințele minime de securitate și sănătate în muncă pentru prevenirea rănilor provocate de obiecte ascuțite în activitățile din asistența medicală, inclusiv asistența medicală spitalicească (se anexează).
2. Controlul asupra executării prezentei Hotărâri se pune în sarcina Ministerului Sănătății și Ministerului Muncii și Protecției Sociale.
3. Prezenta hotărâre intră în vigoare la data publicării prezentei Hotărâri în Monitorul Oficial al Republicii Moldova.

**Prim-ministru DORIN RECEAN**

Contrasemnează:

Ministrul sănătății Ala NEMERENCO

Ministrul muncii și protecției sociale Alexei BUZU

Anexă

la Hotărârea Guvernului

nr. \_\_\_\_\_\_\_\_/ 2024

**Regulamentul**

**privind cerințele minime de securitate și sănătate în muncă pentru prevenirea rănilor provocate de obiecte ascuțite în activitățile din asistența medicală, inclusiv asistența medicală spitalicească**

Prezentul Regulament transpune Directiva 2010/32/UE a Consiliului din 10 mai 2010 de punere în aplicare a Acordului-cadru privind prevenirea rănilor provocate de obiecte ascuțite în sectorul spitalicesc și în cel al asistenței medicale, încheiat între HOSPEEM şi EPSU, publicată în Jurnalul Oficial al Uniunii Europene seria L nr. 134 din 1 iunie 2010. Prezentul Regulament nu aduce atingere prevederilor mai restrictive cu privire la accidentele la locul de muncă.

**Secțiunea 1**

**Dispoziții generale**

1. Regulamentul stabilește cerințele minime de securitate și sănătate în muncă pentru prevenirea rănilor provocate de obiecte ascuțite în activitățile din asistența medicală, inclusiv asistența medicală spitalicească.
2. Prezentul regulament are ca scop:
3. asigurarea unui mediu de muncă cât mai sigur posibil;
4. prevenirea rănilor lucrătorilor din domeniul asistenței medicale, inclusiv asistența medicală spitalicească provocate de orice obiect ascuțit, inclusiv de ace;
5. protejarea lucrătorilor expuși riscurilor;
6. stabilirea politicilor pentru evaluarea și prevenirea riscurilor, formarea profesională, informarea și conștientizarea, precum și monitorizare;
7. implementarea procedurilor de răspuns și monitorizare.
8. Regulamentul se aplică tuturor lucrătorilor din domeniul asistenței medicale, inclusiv asistenței medicale spitalicești.
9. Angajatorii trebuie să se asigure că toți lucrătorii și subcontractanții vor respecta dispozițiile prevăzute în prezentul regulament.

În sensul prezentului Regulament se aplică termenii și definițiile, conform Codului muncii al Republicii Moldova nr. 154/2003, Legii ocrotirii sănătății nr. 411/1995, Legii securității și sănătății în muncă nr. 186/2008, Legii nr.10/2009 privind supravegherea de stat a sănătății publice, precum și se definesc următoarele noțiuni:

1. *obiecte ascuțite* - obiecte sau instrumente necesare pentru exercitarea activităților specifice de asistență medicală, care pot tăia, înțepa, răni și/sau infecta, obiectele ascuțite sunt considerate echipamente de lucru în conformitate cu legislația în domeniu;
2. *ierarhia măsurilor -* stabilirea măsurilor în ordinea eficienței în ceea ce privește evitarea, eliminarea și reducerea riscurilor profesionale;
3. *măsuri preventive specifice* - măsuri adoptate în scopul prevenirii rănilor și/sau a transmiterii infecțiilor în cadrul prestării serviciilor și activităților legate în mod direct în domeniul asistenței medicale, inclusiv în cadrul utilizării celor mai sigure echipamente necesare, pe baza evaluării riscurilor și a metodelor sigure de eliminare a obiectelor medicale ascuțite;
4. *subcontractant* - orice persoană care întreprinde acțiuni în domeniul serviciilor și activităților legate în mod direct de domeniul asistenței medicale în cadrul unor relații contractuale de muncă stabilite cu angajatorul.
5. Pentru nerespectarea prevederilor Regulamentului, se poartă răspundere administrativă, disciplinară și penală conform legii.

**Secțiunea a 2-a**

**Principii de aplicare**

1. În prevenirea riscului rănirii și al infectării cauzate de obiecte ascuțite este esențialo forță de muncă bine formată, care dispune de resurse corespunzătoare și de condiții de siguranță.
2. Prevenirea expunerii reprezintă o strategie-cheie pentru eliminarea și minimizarea riscurilor de rănire și de infecție la locul de muncă.
3. Rolul reprezentanților cu răspunderi specifice privind securitatea și sănătatea lucrătorilor este esențial în privința protecției și a prevenirii riscurilor.
4. Principiile măsurilor preventive specifice prevăd că nu trebuie niciodată presupus că nu există riscuri. Se aplică ierarhia principiilor generale de prevenire în conformitate cu legislația în domeniu.
5. Este necesară adoptarea unor acțiuni prin intermediul informării și consultării, în conformitate cu legislația națională și/sau cu acordurile colective.
6. Eficiența măsurilor de sensibilizare implică obligații partajate pentru angajatori, lucrători și reprezentanții acestora.
7. În vederea asigurării condițiilor de siguranță deplină la locul de muncă, se adoptă o combinație de măsuri de planificare, sensibilizare, informare, formare profesională, prevenire și monitorizare.
8. Pentru promovarea unei culturi a „neînvinuirii”, procedura de raportare a incidentelor trebuie să se concentreze asupra factorilor sistemici, decât asupra greșelilor individuale. Raportarea sistematică trebuie considerată drept procedura acceptată.

**Secțiunea a 3-a**

**Evaluarea riscului profesional**

1. Evaluarea riscului profesional se va desfășura în conformitate cu legislația națională în domeniu.
2. Evaluarea riscului profesional include stabilirea gradului de expunere, înțelegerea importanței unui mediu de lucru organizat, resursele disponibile utilizate, și va include toate activitățile în care se produc răni sau în care se manipulează sânge sau alte materiale cu potențial infecțios.
3. Evaluarea riscului profesional va lua în considerare tehnologia, organizarea muncii, condițiile de lucru, nivelul calificării, factorii psihosociali asociați și factorii mediului de muncă.
4. Evaluarea riscului va face posibilă:
5. identificarea modului în care ar putea fi eliminată expunerea;
6. analizarea opțiunii unor sisteme alternative posibile.

**Secțiunea a 4-a**

**Eliminarea, prevenirea și protecția**

1. În cazul în care rezultatele evaluării riscului evidențiază riscul rănirii cu un obiect ascuțit sau infectării, expunerea trebuie eliminată prin adoptarea măsurilor:
2. specificarea și implementarea unor proceduri sigure de utilizare și eliminare a instrumentelor medicale ascuțite și a deșeurilor contaminate. Aceste proceduri vor fi reevaluate periodic și vor fi integrate în informarea și formarea lucrătorilor.
3. eliminarea utilizării inutile a obiectelor ascuțite prin implementarea practicilor și în concordanță cu rezultatele evaluării riscurilor profesionale, asigurând dispozitive medicale care utilizează mecanisme de protecție menite să asigure siguranța;
4. interzicerea practicii repoziționării tecii acelor de unică folosință.
5. Riscul expunerii trebuie redus până la nivelul necesar pentru protejarea sănătății și siguranței lucrătorilor.
6. Conform rezultatelor evaluării riscului profesional trebuie aplicate următoarele măsuri:
7. plasarea dispozitivelor de eliminare eficace și a recipientelor marcate vizibil și sigure din punct de vedere tehnic pentru manipularea obiectelor ascuțite de unică folosință și a echipamentelor de injectare cât mai aproape de zonele în care sunt utilizate sau pot fi găsite obiecte ascuțite;
8. prevenirea riscului infecțiilor prin implementarea unor sisteme de lucru sigure, prin:
9. dezvoltarea unei politici de prevenire exhaustive și coerente, care să includă tehnologia, organizarea muncii, condițiile de muncă, factorii psihosociali și factorii mediului de muncă;
10. formarea profesională;
11. supravegherea stării de sănătate, în conformitate cu legislația în domeniu.
12. utilizarea echipamentului individual de protecție.
13. Dacă evaluarea riscului profesional relevă existența unui risc asupra securității și sănătății lucrătorilor datorat expunerii la agenți biologici împotriva cărora există vaccinuri eficace, angajatorul trebuie să ofere posibilitatea vaccinării.
14. Vaccinarea și, după caz, revaccinarea trebuie să fie efectuată conform legislației în domeniu:
15. lucrătorii trebuie informați despre avantajele și dezavantajele vaccinării sau a lipsei vaccinării;
16. vaccinarea trebuie pusă gratuit la dispoziția tuturor lucrătorilor și a studenților implicați în activități de asistență medicală și activități asociate.

**Secțiunea a 5-a**

**Informarea și pregătirea profesională**

1. Încât obiectele ascuțite sunt considerate echipamente de lucru, suplimentar informației și instrucțiunilor scrise furnizate lucrătorilor conform legislației, angajatorul trebuie să întreprindă următoarele măsuri:
	1. să evidențieze diversele riscuri profesionale;
	2. să ofere informații cu privire la legislația existentă;
	3. să promoveze bunele practici referitoare la prevenirea și raportarea /înregistrarea incidentelor/ accidentelor la locul de muncă;
	4. în scopul sensibilizării, să dezvolte activități și materiale promoționale în parteneriat cu sindicatele și/sau cu reprezentanții lucrătorilor;
	5. să furnizeze informații cu privire la programele de suport disponibile.
2. Angajatorul trebuie să asigure formarea profesională adecvată privind politicile și procedurile cu privire la rănile provocate de obiecte ascuțite, inclusiv:
	1. utilizarea corectă a dispozitivelor medicale care încorporează mecanisme de protecție împotriva obiectelor ascuțite;
	2. cursuri introductive de formare pentru toți a lucrătorilor noi și cei temporari;
	3. riscul asociat expunerii la contactul cu sângele și cu secrețiile organice;
	4. măsuri preventive, printre care precauții standard, sisteme de siguranță a muncii, utilizarea corectă și procedurile de eliminare, importanța imunizării, în funcție de procedurile de la locul de muncă,
	5. procedurile de raportare, răspuns, monitorizare și importanța acestora;
	6. măsurile care trebuie întreprinse în caz de rănire.
3. Toți lucrătorii trebuie să fie informați și formați cu privire la procedurile aplicabile în cazul în care se produce o rănire cauzată de un obiect ascuțit.
4. Angajatorii trebuie să organizeze și să asigure formarea profesională obligatorie pentru lucrători.
5. Angajatorii trebuie să motiveze absența lucrătorilor de la locul de muncă în cazul când aceștia participă la formarea profesională.
6. Formarea profesională trebuie efectuată periodic, luându-se în considerare rezultatele monitorizării, modernizării și modificărilor locului de muncă.

**Secțiunea a 6 -a**

**Raportarea, procedurile de răspuns și monitorizarea**

1. Raportarea include revizuirea procedurilor de raportare aplicate împreună cu reprezentanții cu răspunderi specifice privind securitatea și sănătatea lucrătorilor și/sau cu reprezentanții ai angajatorilor/lucrătorilor. Printre mecanismele de raportare trebuie să se numere sistemele existente la nivel local și național.
2. Lucrătorii trebuie să semnaleze imediat angajatorul și /sau superiorul și /sau persoana responsabilă de securitatea și sănătatea la locul de muncă despre orice accident sau incident în care sunt implicate obiecte ascuțite.
3. Angajatorul stabilește proceduri de răspuns aplicabile în cazul în care se produce o rănire cauzată de un obiect ascuțit.
4. Procedurile aplicabile în cazul în care se produce o rănire cauzată de un obiect ascuțit trebuie să fie conforme cu legislația și protocoalele naționale.
5. Angajatorul va întreprinde următoarele acțiuni:
6. va efectua măsurile imediate de asistență a lucrătorului rănit, inclusiv prin asigurarea profilaxiei post-expunere și a testelor medicale necesare atunci când acestea sunt indicate din motive medicale și a supravegherii sănătății;
7. va participa la cercetarea cauzelor și circumstanțelor și va asigura înregistrarea accidentul/incidentul, și în cazurile oportune, va interveni cu acțiunile necesare;
8. va asigura următoarele etape, inclusiv consilierea lucrătorilor, la necesitate, tratamentul medical garantat. Reabilitarea, continuarea contractului de muncă și accesul la compensații trebuie să fie în conformitate cu acordurile sau cu legislația în domeniu.
9. Lucrătorul trebuie să furnizeze informațiile relevante cu referire la detaliile necesare privind accidentul sau incidentul în care sunt implicate obiecte ascuțite;
10. Confidențialitatea informației cu privire la rănire, diagnostic și tratament va fi asigurată în conformitate cu legislația în domeniu.